Lena Baraza serà la nova regidora de Falles | L'Informador
Publicat a 6 de maig de 2017 el 7:00. Escrit per Juan Antonio Cloquell
L’alcalde Roger Cerdà reordena la delegació de competències de l’equip de govern a causa de l’acumulació de tasques de Pedro Aldavero
Amb motiu de la celebració de l’Assemblea General de la Junta Local Fallera (JLF), celebrada en la vesprada d’ahir a la seu de l’organisme faller, l’alcalde de Xàtiva, Roger Cerdà, anunciava que la delegació de Falles passarà a ser responsabilitat de la regidora Lena Baraza. Aquest canvi, a petició del fins ara regidor de Falles i Festes, Pedro Aldavero, respon a la necessitat de redistribuir la càrrega de treball en l’equip de govern, donada l’acumulació de tasques d’Aldavero, qui suma als seus compromisos laborals les delegacions d’Esport, Festes i Falles. Aquest reajust de competències serà plasmat en un decret d’alcaldia durant els pròxims dies.
L’alcalde ho explica: “Pedro Aldavero ha fet un magnífic treball en la seua àrea. El seu coneixement del món faller i el seu perfil dialogant ha fet que la relació amb el col·lectiu haja estat fluida i pròxima, facilitant l’atenció als fallers de la ciutat. Tanmateix, el volum de treball que duu a terme i la seua dedicació professional ha fet que ens plantejàrem una redistribució del treball per a poder atendre adequadament les seues funcions”. A partir d’ara, Pedro Aldavero durà les delegacions d’Esports i de Festes i la de Falles passarà a ser competència de Lena Baraza, segons confirma Cerdà.
Per la seua banda, Aldavero ha volgut agrair la col·laboració que ha trobat per part del col·lectiu faller xativí. De la seua etapa al front de la regidoria de Falles destaca “el haver acomplit compromisos com el de la gratuïtat de l’ús del Gran Teatre per a les comissions falleres o haver comptat amb la participació de les falles en activitats organitzades per l’Ajuntament. També crec que hem fet una aposta important per impulsar la qualitat dels monuments fallers de la ciutat incrementant un 40% els premis econòmics. En aquest assumpte espere que el compromís de les comissions es manifeste en resultats visibles i que els monuments fallers recuperen qualitat i vistositat, ja que, en definitiva, és el que dóna sentit a la festa”.